 Na SAMMY WAWERU  KIONGOZI wa Azimio la Umoja Raila Odinga alirejea nchini Ijumaa kwa kishindo, ambapo alitumia jukwaa la urejeo wake kutoka Dubai kusisitiza kuwa maandamano ya upinzani yataendelea kama ilivyotangazwa. Mwezi mmoja baada ya kusitisha maandamano kwa muda, Bw Raila amesema mpango wa Azimio kushinikiza serikali kuafikia matakwa ya upinzani lazima uendelee. Akihutubia umma katika mtaa wa Kibra, Nairobi alikashifu idara ya polisi kwa kile alidai “kujaribu kuzima haki Kikatiba kwa upinzani kuandamana kupata haki”. Wakati akiongoza maandamano Nairobi, Raila alilalamikia gari lake kulengwa kwa risasi na maafisa wa polisi waliokuwa wakikabiliana na waandamanaji. “Walituzuia kuingia Kibra. Walikuja na bunduki na risasi, wakilenga gari langu, walitaka kuniua,” Waziri Mkuu huyo wa zamani alidai. Raila aidha alisema jitihada zake kujaribu kuhimiza Inspekta Jenerali Mkuu wa Polisi, IG Japhet Koome kukomesha askari kushambulia waandamanaji ziliambulia patupu. Azimio inasema imewasilisha majina ya IG Koome kwa Mahakama ya Kimataifa kuhusu Uhalifu (ICC), pamoja na inaohoji walipanga kushambulia waandamanaji. “Nilimpeleka (Japhet Koome) ICC. Hapaswi kuwa mkuu wa polisi, ana hasira sana,” Raila alisema. Muungano wa Azimio ulisitisha maandamano, Raila akisema jukwaa la mapumziko hayo lililenga kuipa dini ya Kiislamu muda kuadhimisha mwezi wa Ramadhani na Wakristu Sikukuu ya Pasaka. Raila aidha alitangaza kusimamisha maandamano baada ya Rais William Ruto kumrai, akiahidi kuwa tayari kushiriki mazungumzo ya kuleta suluhu. Azimio la Umoja na Kenya Kwanza (serikali), kila upande umezindua wawakilishi wake katika mazungumzo japo Raila ameelezea kuroridhishwa kwake na baadhi ya walioteuliwa kwa niaba ya serikali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  